Puskin nagy lelke, Tolsztoj, Turgenyew
Puskin nagy lelke, Tolsztoj, Turgenyew ─
Melyik csillagból néztek e világra,
Mely arcotokat ragyogónak látta?
Melyik csillagból hull a könnyetek?

Puskin nagy lelke, Tolsztoj, Turgenyew ─
Ez a kietlen táj a ti hazátok?
E vadvizes táj, e bús pusztaságok?
Ó mennyit kellett dideregnetek!

Puskin nagy lelke, Tolsztoj, Turgenyew ─
Hogy találtatok otthont e vadonban?
S a ti testvértek hogy lehet e csorda,
Melyért most békés népek vérzenek?

Puskin nagy lelke, Tolsztoj, Turgenyew ─
Idegen csillag fenséges lakói ─
Ti sem tudnátok itt csak átkot szórni,
Csak megátkozni önnön véretek.

Puskin nagy lelke, Tolsztoj, Turgenyew ─
Vagy ezt a vihart haragotok küldte:
Hogy megbűnhödjön minden anyaszülte,
S pusztuljanak a vérengző ebek?

Puskin nagy lelke, Tolsztoj, Turgenyew ─
S ha már a gazok elterültek holtan ─
Ti jöttök majd egy Messiás-jászolban
És megváltjátok gyötrött népetek?...
Versek